Shqipëri, viktimat dhe rastet me Covid në javën e fundit gati 50% më pak
Pozitiviteti bie në 8.4 përqind. Manastirliu: 59.3 përqind e popullatës mbi 16 vjeç e vaksinuar me të paktën 1 dozë, 55 përqind me dy doza
Në Shqipëri, java e fundit shënoi një përmirësim të ndjeshëm të situatës së pandemisë Covid 19, në vazhdën e një tendence të nisur që prej fundit të muajit janar. Të dhënat zyrtare të përpunuara nga Zëri i Amerikës tregojnë se në periudhën 22-28 shkurt, si numri i rasteve të reja ashu dhe ai i viktimave thuajse u përgjysmuan. Në rënie edhe të shtruarit në spitale dhe pacientët në gjendje të rëndë. Gjatë javës që shkoi në total u rregjistruan 1105 të prekur nga koronavirusi, shifra më e ulët që nga fillimi i gushtit të vitit të shkuar. Mesatarja ditore zbriti në 158 raste, gati 44 përqind më pak se javën e shkuar. E hëna, 28 shkurt, shënoi dhe ditën me numrin më të ulët, vetëm 36 të infektuar, edhe këta në gati një të pestën e bashkive të të gjithë vendit: 16 në Tiranë, 3 në Mirditë, Gjirokastër, 2 në Durrës, Lushnje, Vlorë, Delvinë, 1 në Pukë, Kukës, Fier, Mallakastër, Pogradec, Gramsh. E hëna shënon dhe një nivel shumë të ulët të pozitivitetit, 2.8 përqind. Pozitiviteti (raporti mes rasteve të reja dhe testimeve) është treguesi i transmetueshmërisë së virusit në komunitet. Gjatë javës së fundit, ai zbriti në një mesatare prej 8.4 përqind, ose 4 pikë përqindjeje më poshtë se niveli i një jave më parë. Në 7 ditët e fundit edhe numri i viktimave u tkurr me 42 përqind. Në total pati 18 humbje jete, nga të cilat 5 u raportuan të hënën: një qytetar nga Saranda 63 vjeç, një qytetar nga Berati 67 vjeç, një qytetar nga Durrësi 68 vjeç, dy qytetarë nga Tirana 72-78 vjeç. Në spitale, të shtruarit gjithashtu janë pakësuar. Në 24 orët e fundit sipas të dhënave të ministrisë së Shëndetësisë kishte 51 pacientë nga të cilat 7 në gjendje të rëndë. Një javë më parë kishte 71 të shtruar nga të cilët 14 ishin po merrnin trajtim në terapi intensive. Ministrja e Shëndetësisë Ogerta Manastirliu deklaroi të hënën në Komisionin parlamentar të Çështjeve sociale se “në dy javët e fundit kemi një ulje të incidencës të rasteve pozitive ashtu sikurse edhe situata në spitale vlerësohet të jetë e kontrolluar. Kemi ulje dhe të rasteve të hospitalizimeve dhe gjithashtu edhe të fataliteteve në dy javët e fundit, krahasuar edhe me pikun e rasteve me variant Omicron në javën e tretë të muajit janar”. Sipas ministres, vaksinimi anti Covid, ka bërë që spitalet të mos rëndohen me një numër të shtuar të pacientëve. Ajo njoftoi se aktualisht, 59.3 përqind e popullatës mbi 16 vjeç ka marrë të paktën një dozë, ndërsa 55 përqind me të dy doza.